Regionsudvalgets udtalelse om »Kommissionens grønbog om Den Europæiske Unions betydning for turismen« (96/C 126/05)

Kommissionen for De Europæiske Fællesskaber besluttede den 24. april 1995 under henvisning til EF-traktatens artikel 198 C at anmode om Regionsudvalgets udtalelse om Kommissionens grønbog om Den Europæiske Unions betydning for turismen.

Den 19. juli 1995 besluttede Regionsudvalget at udarbejde ovennævnte udtalelse. Det forberedende arbejde henvistes til Arbejdsgruppen »Turisme og Landdistrikter« under Underudvalg 2, som udpegede Bent Hansen (Danmark) til ordfører.

Arbejdsgruppen vedtog sin udtalelse den 6. september 1995.

Regionsudvalget vedtog på sin 10. plenarforsamling af 15.-16. november 1995 (mødet den 16. november 1995) følgende udtalelse.

Indledning

Regionsudvalget henviser til:

- Regionsudvalgets udtalelse af 2. februar 1995 om »En udviklingspolitik for turismen i EU's landdistrikter« (CdR 6/95 fin), og henleder opmærksomheden på,

- at de nuværende behov og muligheder inden for beskæftigelse, adfærd, levestandard og teknologi gør turisme til et erhverv med fremtid i,

- at turisme kan bidrage til økonomiske og sociale fremskridt og diversifikation,

- at turisme kan bidrage til økonomisk og social samhørighed og til at mindske territoriale og regionale skævheder i EU, og

- at mange lokale og regionale myndigheder besidder kompetence på turismeområdet.

Generelle bemærkninger

1. Regionsudvalget

- noterer med tilfredshed grønbogens kortlægning af EU's hidtidige turismeindsats og de mangfoldige sammenhænge mellem udviklingen af turismen og et stort antal EU-politikker og -instrumenter,

- finder det hensigtsmæssigt - i betragtning af de lokale og regionale myndigheders ansvar for udviklingen af turismen - at supplere grønbogens oversigt over de lokale og regionale ansvarsområder (bilag 3) og erklærer sig rede til via sine medlemmer at stille det relevante informationsmateriale til rådighed,

- bifalder ligeledes den klare analyse af merværdien i EU-aktioner til fordel for turisme og de forskellige perspektiver for EU's fremtidige betydning for turismen, og

- komplimenterer Kommissionen for den omfattende høringsproces, som grønbogen har indbudt til.

Målene for EU's fremtidige indsats til fordel for turismen

2. Regionsudvalget understreger, at den nedenstående EU-indsats skal være i overensstemmelse med subsidiaritetsprincippet.

Regionsudvalget fremhæver behovet for at klargøre og fastsætte EU's mål for turismen og behovet for at analysere mulighederne for at opnå disse mål via en koordineret indsats gennem de nuværende politikker.

Regionsudvalget opfordrer Kommissionen til at fremkomme med forslag herom.

3. Regionsudvalget har den holdning, at EU's mål på turistområdet bør være at bidrage til at skabe en økonomisk, kulturelt og miljømæssigt bæredygtig udvikling, der også på lang sigt er til gavn for såvel turisterne som erhvervslivet og den lokale befolkning.

Regionsudvalget er derfor enig i, at hensynet til virksomhederne og hensynet til turisterne som forbrugere er vigtige mål i forbindelse med en turismeindsats på EU-niveau.

Regionsudvalget understreger imidlertid, at der er en tredje gruppe, som også fortjener opmærksomhed i forbindelse med udviklingen af turisme, nemlig de borgere, der lever i områder, der er mål for turister.

4. Regionsudvalget finder det centralt, at turismeindustrien på linje med andre erhverv får lovgivningsmæssige rammer og fri adgang til erhvervspolitiske instrumenter, der kan bidrage til at harmonisere konkurrencevilkårene og skabe vækst og beskæftigelse.

Så vidt muligt bør indsatsen på turistområdet være en fast bestanddel af en mere diversificeret og stabil økonomisk udviklingsstrategi.

5. Regionsudvalget peger endelig på vigtigheden af, at EU på et tidligt stadium inddrager de regionale og lokale parter, herunder myndigheder og virksomheder, der har hovedansvaret for udviklingen af turisme.

Samarbejde og partnerskab

6. Regionsudvalget bemærker, at turismen ikke kun i politisk, men også i praktisk forstand er et yderst komplekst område:

- de kommercielle aktører kan være små og mellemstore virksomheder eller multinationale hoteller og flyselskaber,

- selve »produktet« kan være alt fra storbyturisme og internationale mega-attraktioner til cykelturisme og turisme i landdistrikterne,

- den lokale befolkning på de forskellige turistmål er ikke en homogen gruppe. Nogle lever af turismen, mens andre måske mener, at turismen i for høj grad belaster det lokale miljø og den lokale kultur,

- lokale myndigheder besidder kompetencer på en lang række områder af betydning for turismen.

7. Regionsudvalget er derfor af den opfattelse, at en positiv udvikling af turismen kræver samarbejde på alle niveauer i EU:

- mellem private leverandører af turistprodukter og serviceydelser,

- mellem offentlige og private parter med ansvar på turistområdet,

- mellem myndigheder på de forskellige niveauer i EU: Kommissionen, medlemsstaterne og regionale og lokale myndigheder,

- mellem de forskellige tjenestegrene på ethvert myndighedsniveau i EU: mellem kontorer og afdelinger i lokale og regionale administrationer, mellem ministerier i medlemsstaterne og mellem Kommissionens tjenestegrene.

8. Regionsudvalget understreger, at samarbejde gennem partnerskaber på alle disse niveauer vil forstærke værdien af hver enkelt indsats.

Regionsudvalget pointerer ligeledes, at der ikke er én aktør, der kan definere og bære ansvaret for etableringen af det nødvendige samarbejde og den ønskede positive udvikling. Ansvaret er et fælles anliggende, men offentlige myndigheder kan spille en særlig rolle ved at stimulere samarbejdet på turistområdet og sikre, at der tages hensyn til almenhedens interesser, når turismen udvikles, og fortsætte med at bidrage til udviklingen af offentlige goder som for eksempel naturområder, kultur, fritidsfaciliteter og transportinfrastrukturer.

9. Regionsudvalget ønsker særligt at pege på de regionale og lokale myndigheders muligheder for at spille en nøglerolle i etableringen af partnerskaber og samarbejde til gavn for en hensigtsmæssig udvikling af turismen. De folkevalgte, regionale og kommunale råd og organer har allerede i vid udstrækning påtaget sig ansvaret for regionale og lokale turismestrategier, der ud fra en samlet afvejning af forskellige hensyn danner udgangspunkt for en langsigtet og fælles udvikling af en bæredygtig turisme.

Regionsudvalget opfordrer Kommissionen til, inden for rammerne af dens beføjelser, omgående at styrke det regionale og lokale samarbejde inden for turismeområdet med henblik på at styrke regionernes og kommunernes rolle som ansvarlige hovedaktører for turismeudviklingen i hele Europa.

10. Regionsudvalget finder, at det ikke bør glemmes, at virksomheder, lande, regioner og lokalområder også stimuleres til at udvikle turismen gennem en sund konkurrence om at tiltrække turisterne.

EU's fremtidige betydning for turismen

11. Regionsudvalget vurderer, at en mere aktiv og koordineret EU-indsats er nødvendig på grund af turismens dynamiske udvikling og muligheder og især på grund af turismens komplekse forbindelser til mange af EU's kompetenceområder.

12. Regionsudvalget mener dog ikke, at de eksisterende rammer for EU-politikkerne skal suppleres med et egentligt retsgrundlag for en EU-politik for turisme.

Ikke desto mindre er det nødvendigt, at de initiativer, der iværksættes på EU-niveau, bygger på et gennemsigtigt og sammenhængende grundlag, der sikrer indsatsen den nødvendige legitimitet og dermed den samlede koordination og effekt.

13. Regionsudvalget understreger, at EU's indsats på turistområdet skal baseres på princippet om subsidiaritet. Ethvert forsøg på at skabe et fælles europæisk image vil kun fortrænge det nationale og lokale kulturelle særpræg, som medlemsstaterne og de regionale og lokale myndigheder netop fremhæver i deres egen markedsføring. Regionsudvalget understreger derfor, at ansvaret for markedsføringen på turistområdet bør ligge hos lokale, regionale og nationale myndigheder og organisationer - ikke hos EU.

EU's indsats skal endvidere tage hensyn til de forskelligartede forhold, der gør sig gældende i de forskellige områder i EU, hvad enten det drejer sig om by- og landdistrikter eller bjerg- og kystområder med hver deres særegne miljømæssige og kulturelle aspekter af værdi for turismen.

14. Regionsudvalget vurderer, at fordelene ved en indsats på EU-niveau er størst i forbindelse med følgende tre elementer: 1) en intern koordinering af indsatsen mellem Kommissionens generaldirektorater, 2) en komplementær indsats i forhold til nationale, regionale og lokale strategier og 3) inspiration og støtte til lokale og regionale initiativer.

15. Regionsudvalget fremhæver behovet for sektoriel koordinering mellem Kommissionens forskellige tjenestegrene, da ansvaret for de mange politikområder med stor betydning for udviklingen af turisme, der gennemgås i grønbogens afsnit A II, er spredt mellem forskellige direktorater.

Regionsudvalget ønsker, at EU's mål på turistområdet integreres i udformningen og gennemførelsen af EU's politikker på andre områder, herunder inden for miljø, kultur, små og mellemstore virksomheder, det indre marked, forskning og teknologi, transport og uddannelse.

Regionsudvalget håber, at fastlæggelse af klare mål for EU på turistområdet vil kunne bidrage til en forståelse for betydningen af, at der tages hensyn til turismen ved planlægning og gennemførelse af handlingsplaner og programmer på disse og andre områder.

Men der må tillige indføres interne regler og procedurer, der sikrer målene på turistområdet den plads, de fortjener.

16. Regionsudvalget understreger, at der er behov for at ligestille turisterhvervene med andre erhverv med henblik på støtte fra EU's strukturfonde, og påpeger, at regionale og lokale myndigheder kan sikre en koordineret anvendelse af strukturfondsmidler og nationale midler til turistfremme.

Regionsudvalget finder det også vigtigt, at der så vidt muligt sikres en sammenhæng mellem EU's generelle mål på turistområdet og strukturfondsforanstaltninger inden for turisme, dog således at de lokale og regionale behov og prioriteringer til stadighed ligger til grund for de initiativer, som EU støtter på lokalt og regionalt niveau.

17. Regionsudvalget pointerer, at EU's handlingsplaner for turismen bør ses som et værdifuldt instrument til gennemførelse af forsøg og formidling af viden.

Derimod bør handlingsplanerne ikke fratage de regionale og lokale partnere det politiske ansvar for at udforme og gennemføre bæredygtige og afbalancerede lokale og regionale udviklingsstrategier. De må heller ikke fratage virksomhederne det kommercielle ansvar for at udvikle og markedsføre nye turistprodukter og serviceydelser.

Særlige bemærkninger

18. Regionsudvalget fremhæver EU's vigtige rolle i forbindelse med pilotprojekter og formidling af viden og erfaringer; særligt vedrørende forhold som geografisk og sæsonmæssig spredning, forbedring af uddannelses- og arbejdsforhold og mulighederne for at gøre turistindustrien mere konkurrencedygtig på globalt niveau.

Regionsudvalget opfordrer derfor Kommissionen til at organisere, evaluere og formidle pilotprojekter på en mere effektiv måde end i perioden 1993-1995, således at projekterne giver det bedst mulige resultat, og flest muligt får kendskab til projekterne. Der skal lægges særlig vægt på projekter, der kan anvise løsninger på de miljøproblemer, turismen skaber. De skal afvikles som pilotprojekter med deltagelse af parter fra en række medlemsstater, der har erfaringer med forskellige økonomiske udviklingsniveauer.

19. Regionsudvalget peger på betydningen af at øge opmærksomheden vedrørende erhvervsturisme, hvorved forstås møder, kurser, incentive-rejser, kongresser og konferencer. På dette område kan der opstå synergi mellem EU's indsats til fordel for turismen og internationaliseringen af den europæiske økonomi gennem det indre marked samt andre europæiske politikområder.

En anden form for erhvervsturisme er besøgsturismen. Dermed forstås rejser, som har til formål at fremvise store tekniske anlæg, store virksomheder, offentlige anlæg osv.

20. Regionsudvalget anser det for hensigtsmæssigt, at EU i samarbejde med øvrige relevante organer fortsætter sit arbejde med at koordinere og stille turismestatistik og -information til rådighed for de parter, der skal udvikle fremtidige turistprodukter og rammer (herunder virksomhederne og de regionale og lokale myndigheder).

21. Regionsudvalget finder, at mange af de aktiviteter, som EU anbefaler og benytter i relation til små og mellemstore virksomheder kan være til stor nytte på turistområdet. Det gælder ikke mindst en indsats inden for uddannelse og nye teknologier og metoder.

Konklusion

22. Regionsudvalget

- støtter, at der fastsættes gennemsigtige og koordinerede retningslinjer for de turismeaktiviteter, der gennemføres på EU-niveau,

- anbefaler, at der tilvejebringes et grundlag, der sikrer, at EU tager større hensyn til de specifikke interesser på turistområdet i forbindelse med planlægning og gennemførelse af andre EU-politikker,

- er dog ikke af den opfattelse, at dette nødvendigvis må betyde en ændring i det nuværende lovgivningsmæssige grundlag eller en forøget kompetence på EU-niveau,

- finder, at Kommissionens grønbog udgør et skridt i retning af at give turismen den opmærksomhed, den fortjener i de politiske beslutningsprocesser i EU,

- opfordrer Kommissionen til at fremkomme med konkrete forslag til mål og midler for EU's indsats til fordel for turismen,

- opfordrer Kommissionen til at basere den rapport, som Kommissionen vil forelægge for Rådet i forbindelse med regeringskonferencen i 1996, på principperne om partnerskab, komplementaritet og subsidiaritet og understrege lokale og regionale myndigheders ansvar og muligheder i forbindelse med udviklingen af turisme,

- vurderer, at grønbogens mulighed III C (intensivering af EU-indsatsen på grundlag af den nuværende traktat) udgør det bedste udgangspunkt for Kommissionens videre arbejde, idet denne mulighed giver et tydeligt politisk signal om, at det nuværende juridiske grundlag (artikel 3, litra t), i traktaten) er tilstrækkeligt for at nå de opstillede mål,

- anmoder om, at Regionsudvalget inddrages i det videre arbejde med at udvikle mål og midler vedrørende EU's rolle på turistområdet.

Bruxelles, den 16. november 1995.

Jacques BLANC

Formand for Regionsudvalget